Správa o činnosti DHZ Košolná za rok 2014

1) Odborná príprava, školenia, výcvik

a. Zaradenie DHZ Košolná do Plánu plošného rozmiestnenia síl a prostriedkov

Od roku 2013 majú možnosť DHZ požiadať o zaradenie do Plánu plošného rozmiestnenia síl a prostriedkov v rámci SR. Ide o vytvorenie systému pre efektívnejšiu spoluprácu medzi HaZZ a DHZ. Účasť v systéme znamená pre organizáciu záväzky voči štátu vo forme účasti na likvidácii požiarov a následkov živelnej pohromy. Na druhej strane organizácia dostáva na zabezpečenie požadovaných činností od štátu dotácie na nákup techniky, výstroje, školenia členov zásahového tímu. Taktiež je možné požiadať o pridelenie hasičskej techniky – autá, špeciálne prívesy. Tieto peniaze nemôžu byť použité na bežný chod organizácie, sú určené len na nákup položiek potrebných k zabezpečeniu požadovaných činností. 
Na to, aby mohla byť organizácia zaradená do systému musí spĺňať určité kritériá. Podľa stavu organizácie – technika, výstroj, zaškolenie členov na požadované pozície a aktivita môže byť následne organizácia zaradená do jednej z troch kategórií A, B, C. Na každú z kategórií sú kladené iné nároky a úlohy a taktiež každá z kategórií má pridelenú inú výšku dotácií. V roku 2013 sme boli zaradení v kategórii A, v roku 2014 v kategórii B. Pre rok 2015 sme podali žiadosť na zaradenie do B kategórie.
· Základné podmienky pre zaradenie do kategórií (A – CAS, 17 zaškolených členov, 10 minút, B – dopravný automobil s PPS, 9 zaškolených členov, 30 minút, C - PPS, 21 zaškolených členov, 120 minút)
· Prezentácia - Nakúpená výstroj z dotácií MVSR
b. Školenia členov DHZ Košolná

Na to, aby sme mohli obsluhovať hasičskú techniku a zúčastňovať sa na likvidácii požiarov musíme mať zaškolených členov na dané pozície, ktorí potom tvoria zásahový tím. V pláne plošného rozmiestnenia síl a prostriedkov je stanovený počet zaškolených členov na konkrétne pozície. Pre kategóriu B potrebujeme 1 veliteľa jednotky, 2 strojníkov a 6 hasičov. Okrem špecializovaných školení (veliteľ, strojník) musia mať všetci členovia zásahového tímu absolvované školenie Základná príprava. 
V súčasnosti máme zaškolených 6 členov na Základnú prípravu, 1 veliteľa jednotky a 1 strojníka, pričom strojník pán Žinčák už túto pozíciu zo zdravotných dôvodov nemôže vykonávať. Základnú prípravu sme absolvovali v tomto roku. Na splnenie požiadaviek pre kategóriu B potrebujeme v roku 2015 doškoliť 2 strojníkov a 3 hasičov – Základná príprava. Na kurz strojníkov sú navrhnutí Tomáš Šatura a Igor Ponc, na Základnú prípravu členov ešte navrhneme, prípadne sa môžu záujemcovia prihlásiť.
c. Taktické cvičenia a IMZ
Taktické cvičenia sú vykonávané za účelom získania a zdokonalenia praktických zručností pri obsluhe hasičskej techniky a koordinácie činností v rámci hasičskej jednotky a medzi viacerými hasičskými jednotkami. V roku 2014 sme absolvovali celkom 4 taktické cvičenia. Dve miestne taktické cvičenia boli zamerané na čerpanie vody z prírodného vodného zdroja – potoka, vytvorenie hadicového vedenia, prácu s rôznymi typmi prúdnic, prácu s pretlakovým ventilom a kontrolu – tlakovú skúšku hadíc.  Okrskové taktické cvičenie v Suchej nad Parnou bolo zamerané na hasenie požiaru rodinného domu s diaľkovou dopravou vody. Cvičenia sa zúčastnilo 6 DHZ. Okresné riaditeľstvo HaZZ Trnava organizovalo okresné taktické cvičenie na vodnej nádrži Horné Orešany. Cvičenie bolo zamerané na stavbu protipovodňových hrádzí, vybudovanie umelého vodného zdroja – jazierka, jeho naplnenie vodou technikou diaľkovej dopravy vody a záchranu ľudí a majetku z vodnej hladiny. Cvičenia sa zúčastnili všetky DHZ okresu Trnava ako pozorovatelia pričom ukážku hasičských činností vykonalo 5 DHZ – vrátane nášho v spolupráci s hasičskou jednotkou HaZZ Trnava. Okresného a okrskového taktického cvičenia sa zúčastnil náš zásahový tím, do miestnych TC boli zapojení aj naši najmladší členovia dorastenci. 
V uplynulom roku sme sa zúčastnili na dvoch IMZ. Jarné IMZ sa konalo v Dlhej, jesenné IMZ sa konalo v Dolných Orešanoch. Na IMZ sa zúčastňujú 6 členovia za každú organizáciu, ktorí zastávajú pozície v rámci organizácie pozývané na IMZ ako predseda, veliteľ, preventivár, strojník, referent mládeže.
2) Prevencia pred požiarmi, praktická činnosť pri likvidácii požiarov

a. Preventívne prehliadky

Na rok 2014 boli Obecným úradom naplánované protipožiarne preventívne prehliadky bytových jednotiek. Tieto prehliadky boli vykonané len čiastočne. Ukončenie preventívnych prehliadok bude začiatkom roku 2015. Pri príležitosti výkonu preventívnych prehliadok chceme našim občanom podať viac informácií o protipožiarnej ochrane, prevencii, povinnostiach fyzických osôb v oblasti ochrane pred požiarmi, možných sankciách pri nesprávnom konaní. Taktiež chceme ponúknuť občanom pomoc v situáciách kde je možné využiť našu techniku a skúsenosti. 

b. Výjazdy k požiarom

V roku 2014 sme zasahovali pri likvidácii požiaru dva krát. Obidva zásahy boli pri požiari poľa a stromových alejí na hranici katastra Suchá nad Parnou a Košolná. Prvý výjazd bol na základe spozorovania rozsiahleho požiaru, druhý výjazd bol na vyžiadanie Okresného riaditeľstva HaZZ Trnava.
3) Práca s mládežou, hasičský šport

a. súťažné družstvá
V roku 2014 reprezentovali našu organizáciu 3 súťažné družstvá. Na domácej súťaži sa predstavilo družstvo dorastencov a družstvo starých pánov. V súčasnosti nemáme štandardné „A“ družstvo, ktoré je hlavnou zložkou pri reprezentovaní našej organizácie na súťažiach. „A“ družstvo ukončilo svoje pôsobenie v minulom roku z dôvodu odlišných názorov a prístupov k fungovaniu tohto družstva z pohľadu členov družstva a výboru organizácie. Funkciu „A“ družstva v tomto roku plnilo družstvo poskladané z členov bývalého „A“ družstva, dorastencov a starých pánov. 

Družstvo dorastencov v budúcom roku z dôvodu veku chlapcov už nemôže pôsobiť v dorasteneckej kategórii. S chlapcami sa počíta ako základ pre vybudovanie nového „A“ družstva. Družstvo dorastu nemáme stabilne dlhoročne obsadené kvôli obmedzeniam veku chlapcov a limitovaného počtu chlapcov v potrebnom veku v dedine. Družstvo dorastu zakladáme približne každých 5 rokov. Veľkou nevýhodou v práci s mládežou v Košolnej je skutočnosť, že nemáme základnú školu. Na základných školách pracujú dobrovoľní hasiči s deťmi v žiackych kategóriách, z ktorých následne prechádzajú do dorastu a ďalej. Je ťažké získať chlapca, alebo dievča do organizácie vo veku 14 – 16 rokov, kedy už majú svoje vlastné záľuby, športy, koníčky. Napriek tomu, že to nie ľahké znovu a znovu sa o to pokúšame a snažíme sa tak zabezpečiť novú generáciu nielen pre hasičský šport, ale aj pre ďalšie činnosti, ktoré v rámci organizácie vykonávame.

Družstvo starých pánov – toto družstvo vzniklo za účelom aktívneho spojenia členov, ktorí už ukončili súťažnú kariéru v „A“ družstve a majú stále záujem byť aktívny v hasičskom športe. Od starých pánov neočakávame popredné umiestnenia na súťažiach, ale treba povedať, že sa nestratia ani medzi „A“ družstvami. Hlavným cieľom družstva starých pánov je udržiavať – upevňovať vzťahy, byť príkladom pre mladých (ktorí ich mimochodom volajú dôchodcovia), prípadne vypomôcť na tréningoch a súťažiach ak chýbajú členovia „A“ družstva. Cieľom do budúcna je zapojiť do tohto družstva viac členov, ktorí veľmi dobre reprezentovali organizáciu počas ich pôsobenia v „A“ družstve.
„A“ družstvo – čaká nás úloha vybudovať nové stabilné výkonné „A“ družstvo, ktoré bude pokračovať v nastavenom trende a posunie vyššie laťku našich športových výsledkov. Ako už bolo povedané základ budú tvoriť chlapci dorastenci spolu s pokračujúcimi členmi bývalého „A“ družstva Tomášom Šaturom a Igorom Poncom, ktorým chcem poďakovať za pokračovanie v aktívnej činnosti vo všetkých oblastiach našej organizácie. K našim chlapcom chceme získať – osloviť nových chlapcov, ktorí by sa pridali k „A“ družstvu. Nazval som úlohou vybudovať nový „A“ tím, ale ja sa na to teším, pretože ak to vyjde chlapci budú mať možnosť zažiť radosť z víťazstiev tak ako sme to zažívali my a mnohí, ktorí boli súčasťou Košolanského „Á“ čka.
b. Účasť na súťažiach

V roku 2014 sme sa zúčastnili len na 3 súťažiach. Hlavným dôvodom je aktuálna situácia s „A“ družstvom. No i napriek tomu sme dokázali postaviť a pripraviť „A“ družstvo, ktoré nás veľmi dobre reprezentovalo na Okresnom kole previerky pripravenosti, kde obsadilo 2. miesto v rámci okresu Trnava. Ďalej sme nastúpili s dvomi družstvami na našej súťaži v Košolnej - dorastenci 8., starí páni 11. (obe družstvá štartovali v kategórii „A“ družstiev) a s jedným družstvom na súťaži v Špačinciach – 6. miesto. Verím, že v budúcom roku bude naša účasť na súťažiach vyššia.
c. Naše výsledky
Rok 2014 bol z pohľadu účasti na súťažiach slabý. No i napriek tomu sme obhájili svoju pozíciu v previerke pripravenosti hasičských družstiev organizovanej OV DPO Trnava. Z dlhodobého pohľadu patríme medzi 5 najlepších družstiev okresu Trnava. Pri tejto príležitosti by som chcel poukázať na výsledky našich športových družstiev za uplynulé dve desaťročia kde je vidieť našu stabilnú pozíciu vo všetkých kategóriách v ktorých sme pôsobili. 
Prezentácia výsledkov súťažných družstiev a hodnotenie aktivity DHZ Košolná.

4) Činnosť v obci, akcie a aktivity DHZ, verejnoprospešné práce

a. Akcie v obci organizované DHZ Košolná

DHZ Košolná organizovala v minulom roku v obci tri akcie – ples, pohárovú hasičskú súťaž  a akciu pre deti pod názvom Hasiči deťom. Cieľom do budúcna je zlepšiť povedomie o organizovaných akciách a prilákať na naše akcie väčší počet ľudí. Pre budúci rok sú v hre okrem 3 uvedených akcií ešte ďalšie dve – akcia pre deti v Materskej škôlke a možnosť organizovať Obvodové, alebo Okresné kolo previerky pripravenosti v spolupráci s OV DPO Trnava.
b. Starostlivosť o techniku a pridelené priestory

Ako samozrejmosť už berieme bežnú údržbu našej techniky za účelom udržania prevádzkyschopného stavu. Okrem bežnej údržby sme v roku 2014 znovu uviedli do prevádzky za účelom používania na TC a technických výjazdoch – čerpanie vody najstaršiu PPS 12, ktorá bola niekoľko rokov nepoužívaná. S údržbou – opravou tejto mašiny nám pomohol Laco Hrdlička za čo by som sa mu chcel opätovne poďakovať. Mašina bola sprevádzkovaná avšak zaslúžila by si aj modernizáciu v podobe výmeny niektorých častí a nového náteru. Taktiež boli skontrolované technické prostriedky ako rozdeľovače, prúdnice, savice, hadice. Na základe kontroly boli niektoré z nich vyradené z používania, niektoré boli opravené a skompletované z vlastných náhradných dielov a niektoré boli skompletované po zakúpení nových častí z dotácie MVSR. Kontrola a oprava technických prostriedkov bola urobená za účelom aktualizácie stavu funkčných technických prostriedkov, z čoho sme následne vychádzali pri rozhodovaní o nákupe nových, alebo chýbajúcich technických prostriedkov z dotácií MVSR. Z užívania sme vyradili aj jeden z dvoch prívesných vozíkov za hasičské auto. Vozík bol predaný v zberných surovinách za šrotovú cenu. Z výťažku 73 euro bola zakúpená nová autobatéria pre súťažnú PPS 1960 a autolekárnička pre hasičské auto.

 Ohľadom pridelených priestorov sme začali s prebudovaním úložných priestorov pre hasičskú výstroj, odevy a technické prostriedky. Do zbrojnice bola umiestnená nová skriňa a polica s vešiakmi – obe veci boli vyrobené svojpomocne. V budúcom roku chceme dorobiť regály pre uloženie hadíc a technických prostriedkov a držiaky na zavesenie savíc. Všetky tieto veci sú v súčasnosti uložené na podlahe okolo hasičského auta.
V nevyhovujúcom stave je garáž pri posilňovni, ktorú používame na parkovanie prívesného vozíka za hasičské auto a sezónne uloženie súťažnej techniky a výstroje. V garáži je príliš vysoká vlhkosť dokonca i v letných mesiacoch. V budúcnosti bude potrebné vytvoriť iný priestor na uloženie a parkovanie, alebo upraviť existujúcu garáž.

V roku 2014 bol zámer zakúpiť prívesný vozík za osobné auto za účelom prepravy techniky a výstroje na tréningy a súťaže. Z dôvodu krátenia rozpočtu v priebehu roka pre DHZ tento zámer nebol realizovaný. Doteraz prepravu techniky na tréningy a súťaže zabezpečovali členovia organizácie na vlastných vozíkoch a vlastnými autami. V poslednom roku nám s týmto vypomáhala Lea Loučková za čo jej veľmi pekne ďakujeme. Verím, že v budúcom roku sa podarí prívesný vozík zakúpiť. 
Medzi najväčšie akcie v rámci starostlivosti o techniku a zverené priestory v uplynulých piatich rokoch patrí:

· Rekonštrukcia hasičského auta – 2009

· Rekonštrukcia prívesu za hasičské auto – 2009
· rekonštrukcia a modernizácia PPS 1960 - 2013
· Prestavba hasičskej zbrojnice - 2009 

· Rekonštrukcia interiéru hasičskej klubovne – starej školy – 2009

· rekonštrukcia PPS 1500 – 2009

c. Verejnoprospešné práce

V oblasti verejnoprospešných prác sme v uplynulom roku vykonali:
· výzdoba kostola pre „Noc kostolov“ a následné zloženie výzdoby kostola

· prepláchnutie kanalizácie pri rekonštrukcii bytu – domu číslo 1 
· čistenie cesty a výtlkov pred opravou cesty

· dodávka vody jednej z našich členiek Zuzke Žigovej

Okrem uvedených aktivít sme sa s technikou zúčastnili na:

· školení Základná príprava v Bohdanovciach, kde naše auto spoločne s autom domáceho DHZ slúžilo pri výuke

· oslave 90. Výročia založenia Okresnej organizácie DPO v Trnave

· oslave 90. Výročia založenia DHZ Špačince

· pohrebe v Dlhej

· svadbe – gratulácii nášmu členovi Karolovi Vykydálovi

5) Členská základňa
Počet členov:
47
Muži:

42
Ženy:

5
Prijatí:

0

Vyradení:
2 – na vlastnú žiadosť, prestup do Suchej nad Parnou, Daniel Nádašský a Andrej Kubek

Povýšenia:

15
Medaily:

23
Jubilanti:

70  František Belica

60  Bohumil Žinčák




40  šiesti členovia

Ako už bolo spomenuté nie je jednoduché priviesť nových členov do organizácie. Sme otvorení pre všetkých, ktorí majú záujem stať sa dobrovoľnými hasičmi. Ponúkame uplatnenie sa v rôznych oblastiach od spoločenských akcií, akcií pre deti, prácu s mládežou, hasičský šport, prácu s technikou, protipožiarnu prevenciu, odborné školenia až po členstvo v zásahovom tíme. Ak viete o niekom, kto by mal záujem robiť niektorú z uvedených aktivít priveďte ho k nám. 
Chceme byť aktívnou, užitočnou, domácou organizáciou otvorenou občanom a pre občanov. Nie organizáciou, ktorá existuje len sama pre seba.








.................................................

veliteľ DHZ Košolná

        Ing. Ľubomír Tollarovič               

